L'Ajuntament de Barcelona autoritza el procés d'enderroc del Miniestadi, que començarà a l'octubre - Regió7 :: El Diari de la Catalunya Central\nL'Ajuntament de Barcelona autoritza el procés d'enderroc del Miniestadi, que començarà a l'octubre\nacn 03.10.2019 | 11:09\nImatge de l'estadi. FCB\nL'Ajuntament de Barcelona ha concedit al Barça la llicència d'enderroc del Miniestadi, que permetrà desmantellar aquesta instal·lació i les contigües de la Barça Escola i de la passarel·la que el connecta amb el Palau Blaugrana. Els treballs previs començaran a l'octubre i entre octubre i novembre s'iniciarà l'enderroc pròpiament dit del Miniestadi. Amb aquest tràmit es dona continuïtat a les intervencions que es deriven de la Modificació del Pla General Metropolità (MPGM) aprovada el mandat passar per transformar aquests terrenys. El govern municipal i el club van explicar dimarts al veïnat i a les entitats de Les Corts les característiques del procés d'enderroc, que anirà a càrrec del Barça i durarà uns sis mesos.\nEn els terrenys que quedin alliberats, el club hi construirà el complex del Nou Palau Blaugrana, que inclourà el Nou Palau, el Petit Palau, la Pista de Gel i les instal·lacions de la Barça Escola, amb una estació d'autobusos soterrada. Aquest conjunt és una de les peces que formen part de l'Espai Barça, que també preveu la reurbanització de carrers de l'entorn, la remodelació del futur Camp Nou i la seva obertura al barri.\nSegons preveu el club, les obres d'enderrocament del Miniestadi estan dividides en tres àmbits d'actuació. D'una banda, la del mateix estadi, que inclou el seu desmantellament, el de la fonamentació i un condicionament del terreny. Actualment, el terreny de joc es troba a tres metres aproximadament de la cota del carrer i l'objectiu és deixar el terreny a +/-1 metre de la cota de la vorera, evitant així possibles problemes de seguretat i fangals al carrer els dies de pluja. Aquesta fase s'allargarà fins al febrer de 2020.\nEl segon àmbit és el dels terrenys i les instal·lacions de la Barça Escola, que inclou la retirada de la gespa artificial i la resta dels elements, com ara murs, paviments i graderies. Aquesta fase es farà en paral·lel a l'enderroc mecànic del Minestadi i s'allargarà fins a finals de novembre.\nPer últim, el tercer àmbit d'actuació serà la passarel·la de connexió entre el Palau Blaugrana i el Miniestadi, que serà tallada i retirada. El tall es realitzarà sense que hi hagi afectació de la rampa que dona accés al Palau, i això permetrà el seu ús regular els dies de partit. La retirada de la passarel·la es farà al gener del 2020.\nAbans de l'inici de l'enderrocament del Miniestadi, a l'octubre ja es faran algunes actuacions prèvies necessàries. La primera d'aquestes és la retirada dels seients, que es donaran a altres entitats esportives o escoles que ho hagin sol·licitat. També es retiraran uns elements cilíndrics decoratius que es troben a sota de la marquesina de tribuna i que són de fibrociment. Aquests elements seran retirats per una empresa especialitzada i seguint un protocol i un pla especial perfectament delimitat per la normativa vigent de l'Institut Nacional de Seguretat i Higiene i seguint el mètode recomanat per l'Organització Mundial de la Salut. També s'han de retirar sota protocol especial els fluorescents i els gasos de les maquinàries d'aire condicionat.\nEls treballs previs també inclouen la retirada dels elements i materials que no siguin de pedra o formigó i que puguin ser reciclats, com per exemple, mobiliaris de fusta, plàstics, paper cartró, metall de les baranes o reixes, instal·lacions elèctriques o falsos sostres, entre altres.\nL'enderrocament utilitzarà la metodologia mecànica, que es realitza amb pinces i cisalles hidràuliques que aniran trencant el formigó per compressió, i es farà progressivament per fases seguint les juntes de dilatació de l'estructura. Segons l'Ajuntament i el club, l'impacte acústic d'aquesta actuació és mínim i no causarà molèsties als veïns que envolten les obres. A més, al mateix temps que la màquina mossega el formigó, polvoritza aigua per evitar que la pols es pugui dispersar en l'aire.\nEl condicionament del terreny es realitzarà amb grues giratòries, que mouran aproximadament un volum de terres de 54.000 m3. Durant aquest procés, els camions de l'empresa constructora hauran de passar per un neteja-rodes abans de sortir del recinte, per tal d'evitar portar fang als carrers pròxims.\nAl mes de gener del 2020 està prevista la retirada de la passarel·la amb grues mòbils. Un cop desmuntada la passarel·la, les peces es traslladaran a l'interior del Miniestadi per procedir al seu reciclatge. El sistema d'execució amb grues dona més garanties de seguretat i té un impacte mediambiental menor a nivell acústic que qualsevol altre sistema.\nEl procés d'enderroc que durà a terme el club tindrà en compte aspectes com el reciclatge i la sostenibilitat. El 80% dels materials derivats d'aquest procés seran reciclats i reaprofitats. Alguns elements seran reutilitzats, d'altres es reciclaran per crear un altre element constructiu i tot allò que no es pugui aprofitar es portarà a la deixalleria.\nEl formigó estructural, l'acer estructural, els elements metàl·lics i la gespa artificial dels camps de la Barça Escola seran reciclats al 100%. Els àrids resultants del processament del formigó es podran fer servir en futures obres de l'Espai Barça per formar rampes d'obres, drenatges en els terrenys, sub-bases de carrers o com a àrid en el formigó.\nUn altre dels aspectes que es tenen en compte és la fauna que conviu al Miniestadi, com els ratpenats o la colònia de gats. Per als primers, s'ha col·locat un niu especial en el recinte que pot acollir fins a 400 animals. Es té constància que ja hi ha presència de ratpenats en aquest nou niu, que no es veurà afectat per la desconstrucció. Pel que fa a la colònia de gats, s'ha procedit al seu trasllat a altres colònies de Catalunya. D'aquesta manera s'evitarà que cap animal resulti ferit o perjudicat durant el procés d'enderrocament i posteriors obres. Aquest trasllat progressiu ja s'ha iniciat de manera satisfactòria amb les empreses especialitzades en aquest tipus de tasques.\nPel que fa a l'arbrat, després d'un estudi i de converses entre el departament de Parcs i Jardins i Protecció del Verd de l'Ajuntament de Barcelona i el club, s'ha acordat que durant els enderrocs del Miniestadi es respectarien el 65% dels arbres existents. Part dels arbres afectats es trasplantaran o resguardaran en vivers temporals per al seu posterior trasplantament.\nActualment està en tràmit la reparcel·lació urbanística dels terrenys inclosos en l'MPGM. I està pendent d'aprovació definitiva el projecte d'urbanització que inclou les intervencions que es faran en els carrers i espais lliures.\nConcretament, l'àmbit a reurbanitzar té una superfície de 111.046,74 m2. El conjunt de les actuacions permetrà crear un gran espai obert al voltant de l'estadi, eliminar la tanca exterior i els desnivells que hi ha ara i renovar i ampliar els carrers de l'entorn per reordenar l'accés rodat i de vianants.\nEl recinte s'integrarà en el barri de la Maternitat i de Sant Ramon i serà permeable, amb nous espais privats oberts a l'ús públic sense tancaments.\nTot el sòl lliure d'edificació de propietat privada que dona al carrer d'Arístides Maillol, entre la Travessera de les Corts i el carrer de Cardenal Reig, serà d'ús públic i s'urbanitzarà adequadament perquè esdevingui un nou àmbit obert a la ciutadania, més enllà dels esdeveniments esportius.\nAixí, el projecte preveu ajustar el traçat del carrer d'Arístides Maillol i ampliar l'espai públic que l'acompanya per connectar millor les instal·lacions. Alhora, es millora la secció del carrer de la Maternitat, tot mantenint l'arbrat actual, i es facilita la relació i el recorregut cívic amb l'avinguda Joan XXIII i la Diagonal.\nLa secció del carrer de Joan XXIII passarà a tenir tres carrils i carril bici. També s'actuarà sobre els carrers Cardenal Reig, Gregorio Marañón, Menéndez Pelayo i Travessera de les Corts (només la vorera del costat Camp Nou).\nEn totes les intervencions, es reordenarà i millorarà l'accés rodat i de vianants, i les voreres perimetrals de les instal·lacions esportives augmentaran la seva amplada. A més, s'aprofitarà per implantar la xarxa de carril bici a tots aquests vials. Creixerà el verd a tot el sector.\nLa previsió és que les primeres obres puguin començar a principis del 2020. Es començaria pel carrer Menéndez Pelayo, en el tram comprès entre Martí i Franquès i Joan XXIII, i posteriorment s'anirien executant la resta de vials.\nParal·lelament, el club i l'Ajuntament segueixen treballant en la resta d'elements de la transformació. L'MPGM inclou canvis importants que caldrà anar desenvolupant, com són el soterrament de tot l'aparcament actual en superfície per mitigar l'impacte en la mobilitat en dies de partit; la renovació del Camp Nou i la construcció del Nou Palau Blaugrana, i la construcció de tres noves edificacions terciàries a l'entorn de la cruïlla d'Arístides Maillol i Joan XXIII i d'una quarta de serveis del club a Travessera de les Corts amb Arístides Maillol.


La portaveu assegura que l'executiu està «aïllat del soroll mediàtic» i treballa al marge del trencament\nper Blai Melgar / ACN 11/05/2021 14:45h\nEl Govern en funcions hi creu. Quatre dies després que ERC estripés el guió i mostrés la seva predisposició a governar en minoria per la falta d'acord amb Junts per Catalunya, la Consellera de presidència, Meritxell Budó, insisteix que encara no està tot dit. És a dir, Budó ha volgut separar de nou aquest dimarts la feina de l'executiu de l'estat d eles negociacions entre ERC i JxCat sobre el futur d ela Generalitat.\nAixí, després de rebutjar posicionar-se sobre el trencament en les negociacions i la possibilitat d'un Govern monocolor d'Esquerra, Budó ha demanat «donar confiança als equips negociadors» dels partits independentistes. «Cal treballar amb discreció i fora de soroll mediàtic. Encara hi ha temps, el termini finalitza el 26 de maig, i correspon a partits explicar exactament la situació. Queden pocs dies però en queden. Encara hi ha recorregut per facilitar un acord de Govern», s'ha limitat a dir en parlar de la investidura i el futur executiu.\nD'aquesta manera, ha volgut garantir que hi hagi el resultat que hi hagi a les negociacions, i surti l'acord que surti, el Govern en funcions segueix fent la seva feina al marge. «Intentem aïllar-nos de les negociacions en l'àmbit de les formacions polítiques. És bo fer-ho d'aquesta manera», ha dit, tot negant que hi hagi hagut "cap debat" al sí del Consell Executiu d'aquest dimarts després del punt d'inflexió en les converses entre ERC i JxCat del passat cap de setmana.\nEn tot cas, ha remarcat que el Govern no s'hi veu afectat per la picabaralla política i que l'única cosa que afecta l'executiu «és la repressió». «El Govern pateix, però pateix des que s'inhabilita el president de la Generalitat, el 28 de setembre de 2020, per defensar la llibertat d'expressió. La repressió la patim cada dia i actua contra el Govern. Aquest és l'únic patiment que té el Govern», ha insistit.\n🔥📊 ENQUESTA | Què n'opines del trencament de les negociacions entre @Esquerra_ERC i @JuntsXCat? #CatalunyaDiari\n— CatalunyaDiari (@CatalunyaDiari) May 11, 2021


Mas dóna llum verda a un acostament a ERC\nEl Govern imposarà el seu programa i l'eix nacional en la negociació amb l'oposició\nAmb el 20-N a dos mesos vista, el president de la Generalitat vol aprofitar el debat de política general per emfatitzar l'eix nacional. L'estratègia implica un apropament a la renovada ERC.\nNARCÍS PRESAS GIRONA. Actualitzada el 23/09/2011 00:00\n260x366 Artur Mas, Oriol Pujol i l'alcalde gironí Carles Puigdemont ahir després de la reunió Del grup parlamentari de CiU a Girona. / D. BORRAT Artur Mas, Oriol Pujol i l'alcalde gironí Carles Puigdemont ahir després de la reunió Del grup parlamentari de CiU a Girona. / D. BORRAT\nEls canvis en la direcció d'ERC podrien alterar l'escenari del debat de política general de la setmana que ve. Amb l'objectiu de reforçar el perfil nacional de cara a la cita parlamentària que començarà dimarts, el govern tempteja un aproximament amb els republicans, que acaben d'estrenar dirigents. En aquesta línia el president de la Generalitat, Artur Mas, va canviar ahir de to i va donar un vot de confiança explícit a la nova direcció republicana, encapçalada per Oriol Junqueras, perquè desenvolupi les seves idees i estratègies.\nDes de Girona, on el grup parlamentari de CiU va celebrar una reunió de feina, Mas va apuntar que la nova direcció d'ERC "sembla que té clar que totes les etapes del tripartit són etapes del passat i que ara cal tenir una actitud oberta i dialogant per escoltar i fer les coses". Això no obstant, es va mostrar cautelós. "Tot això encara és molt tendre", va remarcar. Mas va afirmar que el Govern està "a l'expectativa" de veure com actua la nova direcció, però va admetre que els primers indicis apunten a un canvi de prioritats.\nEn el punt de mira hi ha les resolucions del debat de política general. Amb el propòsit de fugir d'una situació en què el PP aparegui com l'únic soci possible -una imatge que vol evitar de cara a les eleccions del 20-N-, CiU busca cultivar el terreny amb el PSC i ERC. En aquest intent d'acostar posicions, com ja va explicar l'ARA, el president del grup parlamentari de CiU, Oriol Pujol, es va reunir dimarts per separat amb els seus homòlegs del PSC i d'ERC, Joaquim Nadal i Joan Puigcercós.\nEl president de la Generalitat ahir va deixar clar que el seu executiu obre les portes a tots els partits per negociar. Ara bé, Mas va posar dues condicions. La primera, que els partits que s'avinguin a negociar tinguin present que sempre ha de prevaler el programa de CiU, que té la "legitimitat de les urnes". La segona, unes "línies vermelles" que no es poden traspassar. "Si se'ns toca la nostra raó de ser, la nostra essència, no podrem fer altres coses", va afegir el president.\nMas va recordar que els últims pressupostos els va aprovar amb l'ajuda del PP -per responsabilitat i no per "afinitat ideològica", va remarcar- i que amb les lleis òmnibus van ampliar el ventall de suports, el PSC inclòs. També va destacar que no faria escarafalls a tenir ERC en la comissió del pacte fiscal. Mas afrontarà a partir de dimarts el seu primer debat de política general com a president de la Generalitat, en el qual, a més d'exhibir la tasca de Govern, haurà de donar la cara per les retallades. Tot i això, l'executiu té clar que continuarà la política de contenció de la despesa. "O aturem l'escalada del deute a casa nostra o el nostre destí no serà bo", va insistir Mas.


El GOB presenta al·legacions a la declaració d'interès general de l'hotel de Son Marquet de Ciutadella\n23 juny 2021 11:12\nEl GOB ha anunciat aquest dilluns que ha presentat al·legacions a la declaració d'interès general de l'hotel rural que es vol realitzar a Son Marquet, a Ciutadella, amb 129 places turístiques. Els ecologistes han apuntat que el projecte pretén utilitzar totes les edificacions existents en el predi per a convertir-les en establiment turístic, de manera que no queda cap instal·lació per a usos agraris.\nEl Consell de Menorca és qui ha de resoldre la petició de declarar l'interès general del projecte. En aquest punt, l'organització ha recordat que la llei estableix que la declaració d'interès general es pot atorgar a totes aquelles activitats que transcendeixin els mers interessos individuals i siguin compatibles amb el grau de protecció de la zona.\nNo obstant això, el GOB ha expressat els seus dubtes respecte al projecte de Son Marquet «per a valorar si aquests objectius transcendeixen els mers interessos individuals, serà necessari avaluar quin impacte pot tenir l'activitat prevista en els interessos generals de l'illa, tant en el seu vessant econòmic com en l'ambiental», han manifestat. Entre les al·legacions presentades pels ecologistes, es plantegen consideracions com que es tracta d'un projecte per a posar en marxa una activitat humana «intensa» sobre un terreny d'especial protecció. Així mateix, sol·liciten una valoració de la incidència «negativa» que pot causar en la mobilitat d'un camí rural que es veuria afectat pels camions de proveïment i pel trànsit de clients de l'establiment.\nA més, el GOB planteja una possible «afectació negativa» sobre la zona rural d'un aparcament, així com el «negatiu» consum d'aigua en la qual l'aqüífer es troba «sota mínims». També apunten la dificultat en la gestió dels «considerables» residus que genera un establiment «d'aquestes característiques» en sòl rústic i l'impacte «negatiu» en la imatge dels allotjaments turístics en el camp de Menorca «que haurien de ser d'una dimensió molt de menor que la prevista en aquest projecte».\nD'altra banda, els ecologistes han posat l'accent en «l'efecte negatiu de contagi que pot provocar una operació d'aquest estil en el preu de les finques agràries similars, amb la consegüent pujada de preus». Finalment, han apuntat la «contradicció» amb la Llei de Turisme, que tal com han remarcat, defineix els hotels rurals «com a establiments que presten serveis d'allotjament turístic i estan situats en edificacions construïdes abans de l'1 de gener de 1940». En aquest punt, han conclòs que el projecte planteja situar un allotjament turístic «en unes edificacions que no apareixen en la fotografia de 1956 i tampoc demostra que les existents en aquella data fossin anteriors a 1940».


Alba i Pau: Nou horitzó del Teatre Familiar a Catalunya: El Pla Integral de les arts escèniques i musicals per a tots els públics, 2011 – 2018.\nNou horitzó del Teatre Familiar a Catalunya: El Pla Integral de les arts escèniques i musicals per a tots els públics, 2011 – 2018.\nHamlet núm. 8 (2010)\nEn roda de premsa, el passat 3 de maig a la sala d’actes del Departament de Cultura i Mitjans de Comunicació de la Generalitat de Catalunya, el conseller Joan Manuel Tresserras; el secretari de Cultura, Eduard Voltas, i el president de l’Associació Professional de Teatre per a Tots els Públics (TTP), Jordi Cartanyà, presentaren al mitjans de comunicació el Pla integral d’arts escèniques i musicals per a tots els públics.\nLa notícia, sense cap mena de dubte, és positiva de cara el reconeixement professional del sector el qual, des d’ara, veurà reforçat l’entorn i, en especial, dignificada la sensible feina que realitza.\nPer tirar endavant el Pla que s’estableix per un període de vuit anys, la conselleria s’ha compromès amb 17 milions d’euros per al primer quadrienni preferint, de cara al segon, no tancar en aquest moment la xifra econòmica de les inversions tot desitjant haver superar de cara llavors la crisi monetària contractual.\nEl Pla Integral, és fruit del resultat consensuat entre el Govern de la Generalitat i el sector analitzant les necessitats de les arts escèniques i musicals per a tots els públics a partir de les aportacions de les companyies, de les associacions professionals, de les empreses, de les xarxes de distribució i de les sales exhibidores dedicades exclusivament a l’espectacle per a tots els públics.\nEntre les particularitats que aborda el document, destacar la necessitat d’implicar a tots els agents que integren el sector; teatre, carrer, circ dansa i música així com també la millora general de les condicions de producció, exhibició i distribució de les arts escèniques i musicals, l’aposta per recolzar l’accés de les noves companyies professionals al mercat i la potenciació de la formació continuada.\nLa redacció del text, és el full de ruta per assolir un major ventall qualitatiu i innovador de les produccions catalanes concebudes, creades i produïdes per a un públic de totes les edats.\nAmb la voluntat de fer possible un correcte seguiment del Pla, es crea en paral·lel una mesa de seguiment de caràcter transversal amb presència de tots els agents públics i privats que actuen en el sector de l’espectacle per a tots els públics que tindrà per objectiu reunir-se semestralment per analitzar l’evolució de les accions i prendre decisions operatives que s’hi detallin. Per altra banda i en una altra mesa de treball composta per representants de les diferents unitats del Departament de Cultura i de l’Associació de Teatre per a Tots els Públics, s’analitzarà trimestralment l’evolució de les accions contemplades en el Pla i prendrà les mesures que se’n derivin de cara a la correcta posada en marxa.\nPel que fa a altres aspectes interessants del document, aquests fan esment dels requisits necessaris per poder accedir a les subvencions de programes com: Cultura en Gira, el desplaçament d’artistes fora del territori Català, el suport a les xarxes de distribució, el preu mínim de les entrades i catxet de cara els suports a l’exhibició així com també, tenir compte d’ara en endavant els muntatges familiars en els esdeveniments institucionals de projecció de la cultura catalana a l’estranger.\nEn una altra direcció, el Pla incentiva les coproduccions d’espectacles amb els grans equipaments del país com són: el Teatre Nacional de Catalunya, el Teatre Lliure, el Mercat de les Flors, el Liceu així com els distints centres territorials de producció d’arts escèniques i, també, el interès per treballar perquè a Barcelona hi hagi un espai d’exhibició amb condicions de contractació favorables a les a les companyies especialitzades per a tots els públics.\nRespecte l’àmbit de la promoció, es dissenyaran campanyes publicitàries per acostar el gran públic al sector a la vegada que es tindrà cura especial perquè els mitjans de comunicació i la critica tinguin en compte les creacions per al públic familiar.\nCom a punt de trobada anual del sector, l’organització de la Mostra d’Igualada es reforçarà amb la finalitat d’esdevenir espai de connexió entre programadors i companyies. A més, s’hi vetllarà per produir o coproduir espectacles i premiar en cada nova edició del certamen el millor muntatge per a tots els públics.\nManllevant les paraules dels protagonistes de la roda de premsa, en línies generals, s’inicia pel teatre familiar un nou període esperançador que ha d’enfortir les estructures de base de les arts escèniques i musicals del país.


Gordó diu que «no recorda» la conversa sobre pagaments a empresaris de CDC - Regió7\nGordó diu que «no recorda» la conversa sobre pagaments a empresaris de CDC\nL'exconseller de la Generalitat assegura que no ha comès cap il·legalitat i es desvincula de les gravacions amb Parra\nL'exsecretari del Govern i exconseller de la Generalitat Germà Gordó va assegurar no haver comès il·legalitats, ni recordar la conversa gravada que va publicar ahir El Periódico de Catalunya segons la qual ell es va oferir l'any 2011 a arreglar pagaments il·legals a un empresari de Convergència Democràtica (CDC).\n«Davant algunes notícies aparegudes avui [ahir per al lector], i tal com vaig comunicar fa dies al jutjat, ni recordo cap conversa en aquest sentit, ni consta a l'agenda aportada per la investigació al jutjat, ni mai he fet res il·legal», va dir en un tuit.\nLes notícies publicades afirmaven que l'enregistrament està en mans del jutge del cas 3% que investiga presumptes comissions a CDC a canvi d'adjudicacions i en el qual Gordó ja està investigat.\nConversa amb un empresari\nAfegeixen que va ser una conversa del llavors secretari del Govern d'Artur Mas amb l'empresari i proveïdor de CDC Joan Manuel Parra, i que aquest últim la va gravar: Parra reclamava un deute del partit de 750.000 euros pel muntatge d'infraestructura de mítings del partit en la campanya de les eleccions catalanes del 2010.\n«Ara, quan et presentis als concursos vine a veure'm. Quan et presentis, jo no els vaig seguint i els concursos que hi ha d'això dels departaments, no en segueixo ni un. No els segueixo. Però et vaig dir 'cada vegada que et presentis a alguna cosa, véns a veure'm i jo parlaré amb el secretari general corresponent, amb el departament corresponent'», va dir Gordó segons l'enregistrament.\nEn la conversa també es refereixen a un dinar amb David Madí, que va ser mà dreta d'Artur Mas i exsecretari de Comunicació del Govern, en què hi va haver un compromís d'ajudar-lo a través d'adjudicacions de l'Administració catalana. «Un dia ens reunim tu, jo i David Madí. I dic jo: 'no puc pagar més que això, si voleu més que això, jo no puc pagar-ho'. Una altra cosa és que això es faci quan arribem al Govern, a l'ajuntament... Bé, un govern, que ajudem a liquidar-lo. Però jo, des del partit, no. El partit no pagarà més que això. Quedem així o no?», va etzibar Gordó a l'empresari quan li reclamava una vegada i una altra que li pagués els serveis a CDC.\nLa quantitat que desemborsaria Convergència pujava a més d'1,2 milions d'euros. «Que s'ha gastat molt més? Segur, si jo no et dic que no», insistia l'exdirigent convergent.\n«Em vau vendre molt bé la moto»\n«Em vau vendre molt bé la moto que realment si arribàvem al Govern seria l'hòstia», recordava Parra a Gordó. Parra també esmenta que Gordó li havia enviat l'empresari audiovisual Oriol Carbó, que tenia una productora que treballava per a TV3, per pagar-li uns serveis realitzats per al partit.\nEn la mateixa conversa, Gordó presumeix de la seva capacitat d'influència a l'Institut Català de Finances quan recomana a Parra que demani un préstec a aquesta entitat: «És una institució cent per cent nostra [?] Jo soc a la junta, home, i tinc un cert pes. El secretari de Govern, no és el president ni el conseller delegat, però t'asseguro que després, la persona que té més pes soc jo, més que la mateixa secretària general d'Economia».\nEl Periódico afegeix que Gordó també va dir que podia influir en l'Institut Català de Finances (ICF) perquè era a la seva junta, per la qual cosa va recomanar a Parra demanar-hi un crèdit.\nSegons la informació publicada, el advocat de Gordó, Cristóbal Martell, va presentar fa unes setmanes un escrit en què l'exesecretari assegura que no recorda haver format part d'una reunió com la descrita per l'empresari a la seva declaració aportada a l'àudio, i «nega haver arbitrat un circuit perquè un tercer sufragués despeses per serveis de proveïdors».\nEl diari també afirma que, segons Parra la conversa es va produir a la seu del partit, aleshores al carrer Còrsega de Barcelona.


Conèixer Catalunya: IN MEMORIAM DEL CASAL DE PELEGRINS DE SANTA MAGDALENA DE CORBERA DE LLOBREGAT. CATALUNYA\nIN MEMORIAM DEL CASAL DE PELEGRINS DE SANTA MAGDALENA DE CORBERA DE LLOBREGAT. CATALUNYA\nRetratava el Casal conegut com de Santa Magdalena o el Castell, a Corbera de Llobregat.\nEscut parlant del Corbera. El topònim, originalment CURVARIA, té el significat de “ roca o muntanya corbada”\nLlegia, gran casal de principis del segle XVI conegut també com "el Castell", situat molt a prop de l'església, al nucli antic de Corbera de Dalt. Tenia la funció d'allotjar els pelegrins que arribaven a Corbera per visitar la imatge de Santa Magdalena, i quan va ser destruït el castell medieval, l’any 1714 – recordeu que començava aleshores l’idil·li entre Catalunya i els Borbons - va passar a ser la residència dels barons de Corbera [Jurisdicció senyorial que comprenia el terme de Corbera de Llobregat ( Llobregat jussà ), posseïda per la família Corbera.\nA la fi del segle XVI passà als Gualbes, que es cognomenaren de Corbera, i al segle XVII, als Móra.\nFou reconeguda com a títol del regne el 1789 a favor de Manuel d’Antic i de Móra, a la mort del qual (1796) passà als de Ramon , els quals van mantenir la propietat fins que va morir l'últim baró, Pau Joan de Ramon i Jaubet (1903-1948)]\nPosteriorment va passar a ser propietat de les Germandats del Treball.\nLlegia que va ser ‘dignament restaurat’ l’any 1956, ens agradarà tenir noticia a l’email coneiercatalunya@gmail.com de l’autor d’aquella restauració.\nArquitectònicament, té planta rectangular, amb planta baixa i dos pisos, i un portal adovellat a cadascuna de les quatre façanes. A causa de al pendent del terreny, la façana posterior té el segon pis a nivell del carrer de l'Església. La porta principal, a la plaça del Castell, dóna accés directament a la planta noble. L'edifici conserva interessants finestrals gòtics, de tipologia diversa. Sobre els portals es pot veure l'escut de Corbera.\nEn l'actualitat, El Casal, es propietat del Bisbat de Sant Feliu de Llobregat, que fa uns anys, va reconstruir la teulada, que a causa de la manca de manteniment, s'havia deteriorat fins al punt d'haver quedat malmès l'interior a causa de les pluges i la intempèrie.\nMons. Agustí Cortés Soriano ( Valencia, 23 d'octubre de 1947 ) Bisbe de Sant Feliu de Llobregat, faria santament aplicant allò que diu l’evangeli ; (Mat. 22.21): “Donau al Cèsar el que és del Cèsar, i a Déu el que és de Déu” (Reddite ergo quæ sunt Cæsari, et quæ sunt Dei, Deo). En aquest edifici, i en TOTS aquells que no estan DIRECTAMENT relacionats amb el culte religiós.\nPublicat per antoniomora.verges@blogger.com a 0:28


Turisme rural a Girona, entorn privilegiat | Les Planes del Grau\nTurisme rural a Girona, en un entorn privilegiat\nLes Planes del Grau està situat a la comarca del Ripollès, a la plana agrícola del Ter, a 2 km de Sant Joan de les Abadesses, en una zona de gran interès històric i paisatgístic.\nEl seu entorn ofereix un gran ventall de possibilitats, amb activitats adequades per a tots els gustos i totes les edats i ideals per a gaudir de turisme rural en família. Natura, història, cultura, esports, aventura, gastronomia… estan al vostre abast.\nSi voleu gaudir del paisatge i estar a l’aire lliure, trobareu infinitat de llocs per fer caminades, rutes a cavall i amb bicicleta, escalada, banyar-vos al riu,… A la tardor us recomanem especialment que vingueu a caçar bolets! Gaudireu dels tons marrons, verds, vermells i grocs del bosc mentre passeu una bona estona. I si us agraden els esports d’hivern, des de l’hotel podeu arribar fàcilment a Vallter, Vall de Núria, La Molina i Masella.\nTurisme rural a la Garrotxa, el Ripollès i Osona\nEl Ripollès, la Garrotxa i Osona són comarques riques en història i tradicions. Hi trobareu monestirs, esglésies, museus, castells llegendaris, pobles pintorescos i antigues viles, petits trens, botigues d’antany, fires i mercats, música de totes les èpoques,… I tot això acompanyat per una variada gastronomia, que podeu degustar en restaurants de fama reconeguda o petits establiments gairebé amagats. I no us quedeu a prop… Des d’aquí també podeu arribar a la Cerdanya o el Vallespir, on trobareu indrets excepcionals.\nL’entorn de Les Planes del Grau\nSi no us ve de gust anar massa lluny i voleu descansar, l’hotel té un ampli jardí, ideal per passejar, respirar aire pur i gaudir del bon temps. O de la piscina de l’hotel rural, envoltada per un solàrium amb un paviment empostissat, gandules i para-sols. Us sorprendrà el seu fons negre, que la integra en l’entorn natural i que us farà gaudir del plaer de banyar-vos enmig dels colors verds i marrons del paisatge.\nVeniu, expliqueu-nos què us agrada fer i deixeu que us aconsellem. Us ajudarem a planificar les vostres sortides de turisme rural i de ben segur que us proposarem indrets i activitats que us sorprendran.


Torn per a les calculadores | Futfem.cat\nEls enfrontaments directes podrien deixar la temporada enllestida en un cap de setmana en què la Penya Blanc-Blava aspira a convertir-se en nou equip de Segona\nLa penúltima jornada de Preferent podria tenir la clau d'algunes de les incògnites que s'arrosseguen des de ja fa algunes setmanes. La més esperada, sens dubte, la del campió. Després de patir més del compte i endarrerir-ho algunes setmanes, aquest diumenge (17.00 hores) la Penya Blanc-Blava podria convertir-se en el quart equip que assoleix el campionat de la categoria de bronze. Per a aconseguir-ho, les vallesanes depenen d'elles mateixes. Una victòria del conjunt de Rubén Álvarez davant el Sant Pere li donaria el títol i el corresponent ascens a Segona. No obstant això, un empat o una derrota a domicili ho deixaria tot per decidir en la darrera cita del curs. Una hora més tard, i mirant de reüll a l'Alt Empordà, el Pallejà rebrà la visita d'un Cerdanyola que frisa per arrabassar-li la segona posició. Tot el que no sigui sumar els tres punts condemnaria la plantilla de Toni Pascual al mateix tercer calaix on es troba a hores d'ara. Una cita en la qual el tècnic verd-i-blanc no podrà comptar amb Chivi ni Flor de Luna després de lesionar-se la setmana passada.\nDesprés de segellar el descens, el Llerona viurà el seu últim desplaçament de la temporada. Les de Víctor Quesada ho faran el pròxim diumenge (12.15 hores) al Julio Méndez, on es trobaran amb un Atlètic Prat que tampoc es juga res. Amb la incertesa sobre qui acompanyarà les franquesines a Primera Catalana, la lluita encara resta oberta entre Sant Quirze, Santpedor i Bonaire. Les osonenques, fora del descens, podrien aconseguir la permanència aquest mateix dissabte (16.30 hores) en cas d'endur-se el triomf al Municipal Josep Guardiola. "És un partit a vida o mort. Si el guanyem, tindrem moltes possibilitats de mantenir la categoria, però també podem quedar totalment descartades si no assolim una victòria", reconeix Carlos Martínez, tècnic santpedorenc. Per tal d'evitar la salvació matemàtica del conjunt d'Eduard Carceller, el Bonaire hauria d'imposar-se diumenge (17.00 hores) en el derbi vallesà davant el Sabadell.\nLes urgències d'unes contrasten amb la tranquil·litat de les qui ja han fet els deures a aquestes altures de la temporada. És el cas de la Guineueta, que el pròxim diumenge (20.00 hores) podrà mesurar-se sense pressió a un descomunal Sant Gabriel C. El Ruiz Casado acollirà la segona de les tres cites consecutives en les que les adrianenques intentaran refermar-se com a millor debutants del curs. Tot i així, una ensopegada de les de Pedro Martín posaria la quarta plaça en safata al Pardinyes. Les lleidatanes, a més, visitaran el Fontsanta-Fatjó en el seu millor moment. A partir de dos quarts de sis, les llobregatines podrien encadenar la novena jornada sense conèixer la derrota. En la mateixa tessitura, Tortosa-Ebre i Parroquial Santa Eugènia protagonitzaran l'altre matx avançat al dissabte (18.30 hores). En una situació força diferent de la de la primera volta, les gironines arribaven sisenes i les de Ximo Paredes ocupaven la novena posició, ambdós conjunts es tornaran a veure després del 5-4 a Can Gibert.


Detenen dos homes per robar joies i un cotxe d'alta gamma valorat en 110.000 euros\nBaix Empordà - 12/01/2018 - 21:01\nEl segon dels detinguts va ser enxampat quan venia de robar joies d'un domicili de la Bisbal d'Empordà\nMossos d'Esquadra van detenir el dia 9 i 10 de gener, a la Bisbal d'Empordà, dos homes de 19 i 26 anys, de nacionalitat espanyola i marroquina, amb domicilis a la mateixa població de la detenció, com a presumptes autors de dos delictes de robatori amb força a interior de domicili i un delicte de robatori i furt d'ús de vehicle.\nLa matinada del 23 al 24 de novembre de 2017 els mossos van tenir coneixement del robatori en una casa de la població de Torroella de Montgrí, al Baix Empordà.\nConcretament els lladres havien accedit dins una casa de quatre vents que tenia el garatge en una estança independent de l'habitatge principal. Un cop dins el garatge els lladres van agafar les claus d'un turisme d'alta gamma valorat en 110.000 euros que estava estacionat i se'l van emportar. Del garatge també van sostreure diferent material per la pràctica d'esports nàutics, roba, ordinadors, un rellotge, un televisor i una bicicleta valorada en 1.500 euros.\nEls lladres van circular amb el cotxe robat fins a estacionar-lo a la localitat de Salt (Gironès)\nEl mateix 24 de novembre, agents de l'Àrea d'Investigació Criminal de Girona, mentre feien tasques pròpies d'investigació per la població de Salt, van observar un vehicle d'alta gamma estacionat que els va cridar l'atenció pel seu alt valor econòmic. Van fer les comprovacions pertinents i van constatar que aquest vehicle havia estat sostret la nit anterior d'un domicili de la població de Torroella de Montgrí.\nLes investigacions d'aquesta unitat va portar a determinar qui havia sostret el turisme i qui eren els responsables del robatori.\nEl 9 de gener d'enguany, i gràcies a aquestes investigacions, els mossos van detenir un dels autors a la Bisbal d'Empordà per un delicte de robatori amb força a interior de domicili i un delicte de robatori i furt d'ús de vehicle a la finca de Torroella de Montgrí.\nL'endemà 10 de gener, els mossos van detenir, a la mateixa població, el segon dels autors d'aquest robatori. En el moment de la detenció i durant el seu escorcoll els mossos li van localitzar, tot i que pretenia amagar, diverses joies. Els mossos van esbrinar que el detingut feia poc que venia de violentar un domicili de la Bisbal d'Empordà donat que aquest no estava denunciat perquè els propietaris tot just havien entrat al domicili. D'aquest va sostreure braçalets, arracades, rellotges, anells i diversos penjolls.\nEsmentar que aquest home ja havia estat detingut el 14 d'abril de 2017 per entrar a robar en aquest mateix domicili de la Bisbal d'Empordà. En aquella ocasió el dia abans també va sostreure objectes i el turisme que estava estacionat a la casa. Els mossos el van detenir a Castell-Platja d'Aro (Baix Empordà) quan circulava amb el vehicle robat.\nEls detinguts, a qui els consten antecedents per fets similars, van passar el dia 12 de gener a disposició del Jutjat d'Instrucció en funcions de guàrdia de la Bisbal d'Empordà , el qual en va decretar la seva llibertat amb càrrecs.\n#torroella #labisbal #mossos


CONCURS DE FOTOGRAFIA 2011 – APAVAL\nInicio/Concursos/CONCURS DE FOTOGRAFIA 2011\nXVIII MOSTRA-CONCURS DE FOTOGRAFIES SOBRE EL PARANY\nA) Modalitat: CONCURS “Trofeu José Martí”\nLliurament de fotografies: El termini d’admissió de les obres finalitzarà el dia 31 d’agost de 2011 a les 14 hores. El lliurament es farà en les oficines d’APAVAL, C/ Josep R. Batalla, 31-A entresol 12540 Vila-real; o a l’Ajuntament de Vila-real, plaça Major, núm. 1; personalment o per correu, sempre a ports pagats.\n3r premi: …………. 100 euros CAIXA RURAL de VILA-REAL\nLes obres no premiades podran ser retirades, en les oficines d’APAVAL, del 20 de setembre de 2010 endavant i amb un termini de 30 dies. (Les obres no retirades dins d’aquest termini quedaran propietat de l’organització.)\nEl lliurament de premis tindrà lloc, el dissabte 3 d setembre de 2011, a les 19,00 h, a la Casa de l´Oli. Els autors premiats estan obligats a assistir a l’acte.\nExposició: Tindrà lloc durant la setmana de Festes del 3 al 11 de setembre de 2011 a la Casa de l’Oli, Plaça Mossèn Ballester núm.1 de Vila-real, en horari de 19 a 21 hores.\nPer aquesta modalitat es podran presentar un màxim de TRES obres per participant, en blanc i negre o a color. Dimensions lliures, però aniran muntades sobre paspartú de 40X50 cm. En la part de darrere figurarà la paraula MOSTRA, el nom, cognoms, adreça i telèfon del propietari.\nTambé es podran fer constar aquelles observacions (lloc, data, personatges, etc.) que hom estime adients.\nEl lloc de lliurament serà el mateix que per al concurs. (Veure apartat “Lliurament de fotografies”).\nTotes les obres seran tornades en finalitzar la mostra.\nOrganitza: Penya ”L’Embolic” i APAVAL. Associació de Paranyers\nPatrocina: Il·lm. Ajuntament de Vila-real\nCol·labora: FUNDACIÓ Caixa Rural de Vila-real\nDELEGACIÓ de CULTURA AJUNTAMENT DE VILA-REAL\nAssessoren: A. F. Sarthou Carrere\nDemanem a totes aquelles persones que tinguen qualsevol objecte dels utilitzats al PARANY (quan més antic millor) cresol, carbureros, gàbies, gabions, perols, “raquetes”, reclams, titadors, “enganyadors”, etc.; es pose en contacte amb l’Organització (mireu telèfons de contacte) per tal de ficar-los a l’exposició El MÓN DEL PARANY.- Gràcies\nTelèfon i Fax: 964 53 58 37\nHorari despatx: de dilluns a dijous de 17,00 a 20,00 hores\nL’EMBOLIC : José Sebastià Tel.: 635436543


Llibre de moda francès de Chloe Actitude London - novetats de moda | CAT.rickylefilm.com\nEl llibre d'última moda, actituds, llança a Londres\nHi ha poques cases de moda com estima com The icònica marca francesa Chloé, una marca que ha evolucionat en els seus 60 anys d'història gràcies a un circuit d'alta perfil dissenyador. De Karl Lagerfeld per a Stella McCartney, Phoebe Philo a Clare Waight Keller (que estava a dissenyador de la categoria de l'any aquest mes de juny de GLAMOUR), els millors talents de la indústria han navegat i desenvolupat marca de la signatura de la línia de la feminitat.\nEns trobem amb l'editora de moda Sarah Mower, que va proporcionar el text per a les noves actituds de llibres de Chloe, per esbrinar com aquests diversos dissenyadors van ajudar a crear una identitat de la moda segueix sent estimada avui.\n"Si segueix a través (totes les generacions) del que ha estat Chloe, que sempre ha estat sobre instintiva, una espècie molt femenina, una mena d'amant de la diversió del disseny," Segadora ens va dir. "Fins i tot quan Karl Lagerfeld va fer estava envoltat de noies glamuroses i sortir molt i, òbviament, la canalització dels temps."\nUn dels favorits dels amants de la moda des dels seus primers dies a la dècada de 1950, Chloé compte un conjunt selecte de dames, de Brigitte Bardot i Grace Kelly a Jennifer Lawrence i Kirsten Dunst entre els seus principals seguidors.\nLa influència britànica, de McCartney i Philo a Hannah MacGibbon i ara Waight Keller, no pot ser ignorada.\n"És emocionant que s'ha convertit en una mena de col·laboració francesa / britànica", va dir Sarah. "Crec que Chloe sempre ha estat un lloc que ha empoderat a les dones joves i del punt de vista de la jove -. El que realment es va iniciar amb Stella... Va ser un moment en què (les dones) van ser comerç a la Portobello Road de la verema i ella va usar aquesta estètic."\nAixò va continuar quan Philo va prendre el timó, la incorporació de la cultura de club (mitjanes de xarxa i samarretes) en l'ADN de la marca.\n"Crec que hi ha una irreverència i una llibertat que les nenes britàniques dur a Chloe. I mai parlar pretensiosament sobre. Ells parlen del que volen portar i el que els seus amics volen portar i això és tot. I això és el Chloé és ".\nTalladora va dir que volia estar involucrat amb el llibre com la història de Chloé, mai s'ha dit.


Una Església més mare\nEl Papa Francesc predica que l’Església sigui més femenina, més maternal\nActualitzada 24/06/2018 a les 06:40\nEl Papa Francesc, el Papa de la pastoral dels gestos, ha instituït la memòria obligatòria de la benaurada Verge Maria, Mare de l’Església. Francesc, en una comunitat en què els protagonistes són els homes, predica que l’Església sigui més femenina, mes maternal. D’ara endavant celebrarem els dilluns de Pentecosta Maria, Mare de l’Església.\nEl bisbe d’Urgell, l’arquebisbe Joan Enric, ha agafat al peu de la lletra la voluntat del Papa Francesc. Ha convidat els dies 11, 12 i 13 de juny els mossens urgel·litans a una convivència per pregar i treballar la invocació de Maria, Mare de l’Església. L’any 1970, en la seva reforma litúrgica, l’assemblea de bisbes argentins havia adoptat la invocació Maria, Mare de l’Església. La missa votiva Maria Ecclessiae Mater existeix des del 1075.\nLa comunitat monacal, abrigada dins el mantell blau de la Moreneta, ha acollit fraternalment els 15 mossens d’Urgell que han compartit pregària, treball, taula, il·luminats per l’Estel de l’alegria, Gaudete et Exultate. Amb el perfum de la Rosa d’Abril ens estimem sense saber-ho, sense sentir-ho perquè l’amor de mare és natural com el viure de cada dia.\nEl monjo Gabriel Soler, diaca i historiador ha contemplat en veu alta per a tots, Maria, model i Maria protectora. La mare es desviu per la unitat dins de la diversitat dels fills. La mare és contemplativa i guarda en el cor més humil gest i paraula del fill, i en fa pregària. La mare immaculada diu un sí de plenitud –ens diu amb èmfasi dom Uriel– que es tradueix en servei al costat de Jesús i de de tota criatura de Déu. Maria, protectora Sub tuum praesidium ens qüestiona: què és més sa, deixar-se arrossegar per una vida de confort, comoditat i excés que ensopeix l’esperit i disminueix la creativitat de les persones o viure de manera sòbria, moderada sense caure en la patologia de l’abundància?\nEl pare Bernabé Dalmau, autor del llibre que m’he emportat de record de la convivència, Manual cristià d’autoestima, ens ha llegit Pau VI i Bergoglio per comprendre Francesc, bastidors de l’Església de la qual Maria és Mare. Escriu dom Bernabé: “Un dels factors més decisius per a mantenir o acréixer l’autoestima és sens dubte que un senti fecunda la pròpia vida”. (Maternitat.) El monjo Bernabé ens conta: “El 21 de novembre del 1964 , Pau VI promulgà la constitució on proclamà oficialment Maria, Mare de l’Església, és a dir, Mare de tot el poble de Déu, tant dels fidels com dels pastors. L’any 1968 en el Credo del Poble de Déu, resem: Creiem que la santíssima Mare de Déu , nova Eva, Mare de l’Església, continua al cel el seu rol eternal mirant els membres del Crist.”\nEl pare abat Josep Maria Soler, com ho feu el monjo benedictí Berengaud de Ferrieres allà al segle IX que va escriure: “L’Església catòlica, instruïda pel magisteri de l’Esperit Sant, ha professat la més elevada devoció envers Maria, en tant que Mare molt estimada”, ens ha parlat de Maria la dona de l’amor de cada dia, és a dir, de la Mare de l’Església. L’abat ha emmarcat la missa votiva a Maria, Mare de l’Església, en el context de la Pentecosta: “A la cambra alta Maria participa de la vida naixent de l’Església que continua afaiçonant. El Crist es va formant en nosaltres. Els dolors de part dels quals parla sant Pau als Gàlates fan que Crist es formi en nosaltres. Maria ens porta Jesús.” L’abat clogué els tres quarts d’hora de meditació amb la imatge emotiva de “Maria, icona de la tendresa que glossa amb la contemplació de Jesús que abraça la Mare”. Aquest Jesús és l’Església”, reafirmà amb un somriure monacal.\nDe tornada, ofreno a la Mare de Déu de Meritxell el llantió montserratí, record de la trobada. Prego a la meva Confident, Mare de l’Església: Gràcies, Maria, que vius en la parròquia! Tu, Esther, Carmo, Anna, Ceo, Teresina, Carme... Mare, treballadora a AINA, parenta, veïna... Revela’ns l’amor de Déu amb el teu amor sincer i tendre als infants, adolescents, joves. Com Maria, avui, serà encara beneïda i estimada, si ets per a tots, senzillament, la Dona de l’Amor de cada dia.\n1. Els residents Ramos i Trungelliti cauen a...\n2. Gerard Calvis Casal\n3. Prediccions del zodíac\n4. Scream (Grita)\n5. 'El senyal que esperaves'\n6. “No hi ha cap adaptació per a gent amb mo...\n7. L'origen de la saga\n8. El Pas de la Casa Grau Roig, amb Pyrénées\n9. Doble triomf d'Asensio amb l'Esparreguera\n10. L'Atlètic Escaldes derrota la UE Engordany i ...


Un Far al Desert: de juliol 2017\nUna regió d'Itàlia que feia temps que estava a la nostra ment. Una ciutat, Florència, que teniem moltes ganes de descobrir...i realment ha valgut molt la pena!\nIniciant el nostre viatge per la petita, però bulliciosa Florència, hem pogut caminar pels seus bonics carrers mentre vas absorbint pas a pas els palaus, places, museus i la magnífica catedral de la ciutat que va ser el bressol del Renaixement.\nÉs increïble que tot i els anys passats, Florència encara desprèn i transpira la majestuositat que la va fer tan important, on els millors mestres, escultors i artistes van poder explotar tot el seu gran potencial...Donatello, Michelangelo, Pisano, Brunelleschi, Dante, Galileu, Leonardo da Vinci...són tants els noms que la llista es faria molt llarga.\nI no només et pots meravellar entremig de tants noms il·lustres i les seves construccions, pintures i descobriments. Tocar i sentir la magnificència de la família que ho va fer possible, et fa posar la pell de gallina...els Mèdicis.\nI per descansar el cervell i el cor de tantes sensacions explosives, què millor que degustar l'extraordinària cuina toscana, tot acompanyat dels meravellosos vins de la regió :) I si és al restaurant simBIOsi de la Via Ginori, a tocar de l'església de Sant Lorenzo, millor que millor. Un restaurant increïble, amb una atenció i tractes immillorables.\nA més a més, a una hora i escaig en tren, et pots plantar a Pisa i passejar pel campo Dei Miracoli tot contemplant l'equilibri de la torre inclinada i la bonica catedral, descobrint carrerons tranquils i solitaris que també valen una escapada.\nNosaltres varem decidir llogar un cotxe sortint de Florència i deixar-nos "segrestar" en una casa al mig de la Toscana, entre la vall de Chianti i la vall d'Elsa. Un raconet on t'arribes a plantejar el dia a dia i els ritmes en què ens movem a casa nostra, ja que la tranquil·litat, la pau i les sensacions a flor de pell arriben a nivells molt interessants.\nPerò abans de baixar cap al sud, varem creure oportú arribar-nos fins al poble de Vinci i explorar el museu del seu fill predilecte i caminar per la casa que el va veure néixer. Tota una experiència pels "fans" d'aquest personatge extraordinari i quasi bé únic que tantes meravelles i invencions ens va deixar de llegat.\nTornant als records del centre-sud de la Toscana...què es pot dir amb paraules quan el que més s'ha absorbit dels 10 dies passats entre vinyes, oliveres, poblets preciosos i bon menjar, han estat els cinc sentits i l'anima.\nLa calidesa de la gent, les olors, els sabors, el silenci, les vistes, l'arrelament d'aquesta gent amb la terra i la forma que tenen de transmetre't totes aquestes coses fan que aquests dies hagin passat volant i que encara estiguem digerint tot el què ens hem endut d'aquesta experiència.\nI sobretot gràcies al Vanni i a la Nicoletta (els propietaris de la casa on estàvem) de Casa al Chito, que han estat encantadors, atents i uns molts bons amics fent-nos l'estança a la seva meravellosa casa el més confortable i viscuda possible.\nUna regió que si se'ns permet desitjaríem tornar i tornar-nos a transportar en aquest petit món on el més important es experimentar les mil sensacions que vas trobant i descobrint a cada alenada i a cada batec.\nPublicat per Inshala a 13:27 Cap comentari:


Josep Torreño, autor a La República Esportiva - Pàgina 3 de 4\nCop dur per l'equip que entrena Pep Guardiola. El Manchester City ha estat expulsat de les competicions de la UEFA per les temporades 2020/2021...\nA l'Espanyol només li valia guanyar davant el Mallorca, rival directe per la permanència, i ho ha aconseguit. Primera victòria a casa després de...\nDues errades defensives han sentenciat l'Espanyol a casa del Granada. Imperdonable el segon, quan només s'havien disputat 20 segons de la segona part. La...\nL'Espanyol ha perdut l'oportunitat de retallar les distàncies per la salvació davant un Athletic de Bilbao que no sap que és guanyar fora de...\nL'Espanyol s'ha endut els tres punts de Vila-reial en una victòria tan merescuda com lluitada, després que al minut 60 es quedés amb un...\nEl gol de Wu Lei fa esclatar les accions de Rastar a la borsa...\nGreus insults contra l’Espanyol al derbi de Segona B\nEl passat dissabte els filials del Barça i l'Espanyol també es disputaven el derbi de Segona B, que finalment es van adjudicar els blaugranes...\nDos mesos i mig ha durat l’aventura de Pablo Machín a la banqueta de l’Espanyol. La derrota d’ahir a Butarque ha setenciat al tècnic...\nDepriment joc de l'Espanyol a Butarque. No hi ha millora en la dinàmica i el Leganés només ha necessitat onze minuts per adelantar-se al...


Set plans de naturalesa que potser no coneguis | Consumer\nSet plans de naturalesa que potser no coneguis\nLa naturalesa ofereix diverses possibilitats d'activitats d'oci interessants poc conegudes pel gran públic\nData de publicació: Dimecres, 26deAgostde2015\nUna visita a un colmenar d’abelles per conèixer-les de primera mà i conscienciar-se sobre la seva delicada situació, una excursió a un monument natural, banyar-se en una piscina natural o en una platja fluvial, anar amb bici per una via verda… Aquestes i altres activitats d’oci en la naturalesa poc conegudes poden resultar molt estimulants per fer a l’estiu. Aquest article assenyala set plans interessants de naturalesa que no solen fer-se per part del gran públic.\n1. Visitar un rusc d’abelles\nLes abelles melíferas, les abelles de la mel, desapareixen a tot el món des de fa dècades. En els últims anys, el ritme s’ha accelerat per diverses causes provocades en la seva gran majoria per l’ésser humà, segons diversos estudis. La situació és molt més greu que quedar-se sense mel: la majoria dels aliments que consumim, o moltes plantes que ofereixen serveis essencials en els ecosistemes, no serien possibles sense la seva pol·linització. Per conèixer millor a aquests insectes, conscienciar-nos sobre els seus problemes, i qui sap, fins a per despertar l’interès de convertir-se en un apicultor, diversos col·lectius proporcionen visites guiades a colmenares, com la Fundació Amics de les Abelles, l’Associació Espanyola d’Apicultors o l’organització Ecocolmena.\n2. Observar aus en el seu hàbitat\nL’observació de les aus en el seu hàbitat natural mou veritables passions i a centenars de milers de persones en països com Regne Unit o Estats Units, on aquest fenomen es denomina “birdwatching”. A Espanya no és tan conegut ni comptabilitza les xifres d’aquests països, però es comencen a veure cada vegada més aficionats. A més, els “birdwatchers” més aficionats d’altres països no dubten a visitar espais naturals espanyols on hi ha una gran varietat d’espècies úniques. Per donar un bon servei a aquests afeccionats s’ofereixen diversos serveis d’observació ornitològica de caràcter privat, institucional, d’ONG ambientals o de cases rurals.\nImatge: Javier Carballo\n3. Descobrir un geoparque\nEls geoparques són uns espais naturals amb un patrimoni geològic únic a nivell internacional. Declarats per la UNESCO des de 1999, la seva riquesa, formada per elements com a muntanyes escarpadas, formacions tectòniques i volcàniques, grutas o petjades fòssils, és un gran atractiu cultural, ambiental i turístic. En l’actualitat s’organitzen en una xarxa mundial que inclou un centenar. Espanya posseeix vuit d’aquests geoparques, distribuïts per tota la península ibèrica.\n4. Admirar un monument natural\nEls Parcs Nacionals i Naturals, o les Reserves de la Biosfera, són els espais naturals protegits més coneguts pel gran públic. Però no són els únics. Els monuments naturals són espais o elements de la naturalesa amb un valor paisatgístic, geològic, històric o d’un altre tipus, com una illa, una cova, un bosc, un penya-segat, una cascada, etc. La seva conservació aconsella un tipus de conservació especial, ja que en general es troben fora d’un entorn d’una protecció com els citats espais anteriorment. En diverses comunitats autònomes s’ha establert aquesta classificació concreta per donar-los a conèixer i conservar-los i mereix la pena visitar-los i admirar-los.\n5. Donar-se un bany en una piscina natural\nAigües cristal·lines, termo-medicinals, bells paisatges… Les piscines naturals aprofiten les condicions del paisatge per proporcionar una opció de bany alternativa a destinacions més conegudes, com les platges o les pròpies piscines convencionals. Espanya posseeix una gran varietat de piscines naturals en les quals, igual que en qualsevol entorn verd, cal comportar-se de manera ecològica per respectar i cuidar.\n6. Nedar en una platja fluvial\nDe forma similar a les piscines naturals, les platges fluvials o d’aigua dolça aprofiten els espais que brinda la naturalesa per oferir una alternativa de bany. Espanya explica també amb una gran quantitat i qualitat de platges fluvials en el seu interior, algunes d’elles fins i tot han aconseguit el distintiu de bandera blava. A més del bany i de tot tipus d’activitats aquàtiques, en elles es pot gaudir de bells paisatges i de l’oportunitat d’observar diverses espècies de fauna i flora.\nImatge: Pels camins de Màlaga\n7. Recórrer una via verda\nEl programa Vies Verdes transforma des de 1993 antics traçats ferroviaris en recorreguts cicloturistas i per als vianants, rehabilitant el paisatge i revitalitzant zones rurals deprimides. Es tracta, per tant, d’una alternativa ecològica i d’oci per donar-se un agradable passeig caminant o amb bici i anar després als seus restaurants, hotels rurals o ecomuseos. En l’actualitat, hi ha més de 2.100 quilòmetres de vies verdes i 89 itineraris disponibles en tota Espanya, segons els seus responsables.\nabelles aus geoparques-ca monumentos naturales-ca


Els Maristes atribueixen la reducció de preinscripcions de P3 a la baixada de natalitat general a Catalunya\nAl centre de Sants-Les Corts hi ha 42 preinscripcions sobre 67 places, però han pujat les peticions per entrar a secundària. Molts pocs pares han tret els seus fills dels nou centres dels Maristes\nFaçana dels Maristes La Immaculada. FRANCESCMELCION\nBarcelonaTots els ulls estaven posats en quantes preinscripcions tindrien les nou escoles dels Maristes aquesta primavera després de l'escàndol dels abusos sexuals a menors per part de professors, i les xifres, que ha avançat RAC1, no alarmen els seus responsables. Segons ha explicat un portaveu a l'ARA, hi ha hagut menys preinscripcions de P3 que places disponibles, però en la mateixa proporció que s'ha reduït la natalitat a Catalunya. "Al centre de Sants-Les Corts hi havia unes 68 places de P3 disponibles i hi ha hagut 42 preinscripcions, però, en canvi, han pujat les de secundària, com a tot Catalunya", assegura. L'any passat, de les 68 disponibles van registrar 51 preinscripcions.\nPerò aquest portaveu diu que la prova més clara que l'escàndol dels abusos no els ha afectat és que quasi no hi ha hagut cap família, dels 10.000 alumnes que hi ha en els nou Maristes a Catalunya, que hagi tret el seu fill del centre. "Només ens consta un cas dels Maristes la Immaculada, del qual no sabem el motiu, i algun més pel trasllat de feina dels pares".\nEls Maristes no han hagut de tancar cap línia de P3 per la baixada demogràfica, perquè encara no estan tancades les matriculacions. "A Sants-Les Corts, per exemple, sovint hi ha menys preinscripcions perquè les famílies trien un centre públic que hi ha proper, però com que aquest no pot assumir tota la demanda, després acabem omplint sempre les places", afirma. El portaveu, a més, assegura que actualment a segon, quart, cinquè i sisè de primària hi ha llista d'espera.\nPel que fa als Maristes La Immaculada, el portaveu explica que de les 75 places disponibles, se n'han omplert 69. No obstant, reconeix que l'any passat van omplir-les totes i que fins i tot hi va haver llista d'espera. Als centres de Mataró, Igualada i Girona actualment hi ha llista d'espera.\nMaristes abusos sexuals ensenyament


Descobert un jaciment ibèric a les vinyes de Segura Viudas Descobert un jaciment ibèric a les vinyes de Segura Viudas – VadeVi\nLes troballes arqueològiques inclouen centenars de fragments ceràmics datats entre els segles IV i III aC\nLes excavacions han començat al costat mateix de les vinyes del celler\nRedacció 30 d'Abril de 2017 17:56\nLes excavacions es realitzen al costat mateix de les vinyes | Heretat Segura Viudas\nDesprés de dotze mesos de treballs arqueològics, s’ha descobert un jaciment ibèric a les vinyes del celler Segura Viudas, al terme de Torrelavit. Les troballes arqueològiques inclouen centenars de fragments ceràmics d’època ibèrica, datats entre els segles IV i III aC, i entre els quals en destaquen restes d’àmfores, tenalles i plats.\nAl llarg d’aquesta recerca, s’han pogut identificar materials de totes les èpoques històriques: contemporània, moderna, medieval i antiga. Però, sorprenentment, l’equip d’arqueòlegs hi ha trobat una excepcional quantitat de peces ceràmiques d’època ibèrica.\nUn assentament rural ibèric a tocar del celler\nD’entre les peces recuperades en destaquen quatre per sobre de la resta, que pertanyen a un plat fondo, dues tenalles i una àmfora. Aquest tipus de recipients permeten afirmar que el jaciment ibèric descobert era un assentament rural, típic a la Cossetània ibèrica dels segles IV i III aC.\nTant l’àmfora com les tenalles i el plat remeten al cultiu, emmagatzematge i consum de cereals i vi -a una vida quotidiana establerta fa més de dos mil anys a la vora del riu Bitlles, als actuals terrenys de l’Heretat Segura Viudas. Es tracta d’una situació estratègica per al comerç de l’època ibèrica, ja que el mateix riu actuava com a camí natural entre els nuclis de Sant Pere de Riudebitlles i Sant Sadurní d’Anoia, i ben a prop hi passava la Via Heraclea, sobre la qual els romans van construir la Via Augusta.\nEls fonaments de la societat ibèrica\nA la base de l’estructura social ibèrica s’hi troben els assentaments rurals, com el del jaciment descobert a Segura Viudas, que abastaven tot el territori a força de produir cereals, carn i vi. Aquests productes serien després repartits des de centres de mercaderia, com el del jaciment del Font de la Canya d’Avinyonet del Penedès, fins a les ciutats i ports principals, com ara les localitats de Banyeres del Penedès o Sitges.\nLa societat ibèrica de la Cossetània es fonamentava en l’agricultura i en la ramaderia, però també en el comerç. A partir dels diferents jaciments descoberts al Penedès, es dibuixa un mapa que mostra una societat complexa i molt estratificada.\nEl vi al Penedès de fa 2500 anys\nEl descobriment de l’àmfora ibèrica és especialment rellevant perquè permet aprofundir en la tradició mil·lenària del cultiu de la vinya i el consum del vi en aquestes terres, des de la Cossetània ibèrica fins als caves i vins de Segura Viudas.\nEl conreu de la vinya i el consum del vi van ser dues de les innovacions més rellevants de l’Edat del Ferro. El vi i el raïm van arribar a la península Ibèrica de la mà dels fenicis, però el conreu local es va popularitzar uns segles més tard, ara fa uns 2400 anys, amb l’arribada dels grecs. És en aquesta segona etapa que s’emmarcaria l’assentament rural descobert.\nLa vinya, en tant que és un cultiu de rendiment ajornat (tarda molts anys fins que comença a produir raïm), requereix que les poblacions arrelin al territori i s’hi estableixin definitivament de forma sedentària. És en aquest moment, a partir del segle IV aC i gràcies als treballs agrícoles de les poblacions ibèriques, que es delimita i configura el paisatge del Penedès tal com el coneixem encara avui dia.\nEl consum del vi va suposar, també, canvis en les relacions socials. Inicialment era un bé molt preuat i difícil d’aconseguir i, per tant, un símbol de poder. Fins i tot es va arribar a utilitzar com a moneda de canvi en les transaccions econòmiques.\nMés endavant, quan el vi ja va ser més popular i produït localment en assentaments rurals com en el del jaciment de Segura Viudas, va convertir-se un dels elements principals en la majoria d’esdeveniments socials, com ara en les celebracions de rituals religiosos o per formalitzar acords comercials.\nLes tasques arqueològiques que han permès descobrir el jaciment ibèric es van iniciar a l’abril del 2016, en un projecte coordinat pel celler Segura Viudas i portat a terme per l’equip d’ArqueoVitis responsables també del jaciment de la Font de la Canya, i que compta amb una àmplia experiència en jaciments ibèrics i en la recerca dels orígens del vi al Penedès.


El documental mediambiental de Leonardo DiCaprio obrirà el Festival de Cinema i Drets Humans de Barcelona La República\nEl documental mediambiental de Leonardo DiCaprio obrirà el Festival de Cinema i Drets Humans de Barcelona\nL’actor Leonardo DiCaprio ha decidit seguir l’estela d’Al Gore i ha apostat per conscienciar a la societat sobre els temes més urgents que s’han d’afrontar si el que es vol és salvar el planeta. Amb la idea central de que encara hi ha temps per buscar solucions, el documental recull l’opinió d’experts i figures rellevants del tot el món, entre els quals hi ha el que va ser Primer Ministre de la Unió Soviètica, Michael Gorbachov o el prestigiós científic Stephen Hawking. El documental, titulat ‘The 11th Hour’ (L’onzena hora) i de gairebé dues hores de durada, està dirigit i escrit per Leila Conners i Nadia Conners amb l’actor nord-americà com a productor i narrador. El pròxim 26 de novembre s’estrenarà a Barcelona en la inauguració del Festival Internacional de Cinema, Pau i Drets Humans. Aquest dilluns, però, es farà una preestrena a la ciutat de Tarragona, per a un públic reduït.\nEl documental recull la veu de nombrosos científics, dissenyadors, historiadors i pensadors que donen el seu punt de vista sobre temes com la contaminació atmosfèrica, el medi ambient, l’ecologia, les energies renovables o les espècies i la biodiversitat, i es mostra com la fam, les inundacions o la pluja àcida no són incidents aïllats sinó que formen part del canvi global que està experimentant la Terra i que en un futur afectarà a la humanitat.\nEl film recull diàlegs amb figures conegudes com l’antic director de la Cia, R. James Woolsey, els experts de disseny sostenible William McDonough i Bruce Mau, juntament amb cinquanta científics i experts reconeguts d’arreu del món. Entre ells, hi ha el periodista i director de cinema, Kenny Ausubel, un dels impulsors de ‘Bioneers’, una organització dedicada a la propagació de solucions visionàries que han de permetre restaurar els ecosistemes, centrades en buscar els mitjans per salvar el planeta en la pròpia naturalesa.\nAusubel ha participat en el documental en qualitat d’assessor, encara que també apareix com a un dels entrevistats. Durant la presentació que s’ha fet a Barcelona, on ha assistit acompanyat de la seva dona, Nina Simons, i també impulsora de ‘Bioneers’, Ausubel ha afirmat que aquest és un documental ‘amb molta força’ pensat per a un públic nord-americà, ja que aquest país ‘és el principal culpable del desgavell que està patint el món’. I ha destacat el fet que incideixi en la possibilitat de trobar solucions a tots aquests problemes, tot dient que aquesta ‘és una de les seves principals aportacions’.\nPel que fa a DiCaprio, l’ha definit com a una persona ‘modesta’ i amb un ‘compromís real’ per als temes mediambientals i n’ha destacat el seu ‘valor’ perquè essent una figura de Hollywood ha hagut d’afrontar molts atacs per la producció d’aquest documental.\nL’any 1990, Nina Simons i Kenny Ausubel van decidir crear ‘Bioneers’ (pioners de la biologia) amb l’objectiu de difondre solucions innovadores a la necessitat urgent de salvar el planeta i evitar una catàstrofe mediambiental. El seu principal punt de recerca és la naturalesa, ja que consideren que és aquí on resideixen les solucions. Amb més de 12.000 seguidors arreu del món, aquest moviment considera indispensable parlar de ‘solucions’ en comptes de ‘problemes’ per tal de poder fer més pressió social. ‘Hem vist que la gent queda aclaparada davant la gravetat de la situació i no sap com actuar’, explica Simons. Per això, una de les principals tasques de Bioneers és divulgar i explicar les accions que poden incidir en aquest canvi. Simons ha explicat a tall d’exemple el cas d’un científic que va descobrir un tipus de bolets capaços d’absorbir amb poques setmanes el dièsel que havia contaminat un terreny i restaurar la fauna de la zona.\nPer tal de poder transmetre els seus missatges arreu del món, des de fa temps treballen en la creació de xarxes amb diferents organismes, ja siguin governs, científics i la societat civil. Aquest documental també ha de servir per donar a conèixer la seva causa i de fet, en les diferents presentacions que ja han fet per l’estat espanyol –Palma de Mallorca, Sevilla, Madrid i el pròxim 25 de novembre a Màlaga- ja els han sortit persones interessades en el seu projecte.\nAquest dilluns es presentarà a Tarragona davant un públic reduït de 150 persones. L’endemà, el documental obrirà la cinquena edició del Festival Internacional de Cinema, Pau i Drets Humans, que aquest any comptarà amb un total de 68 projectes d’una ‘gran qualitat’ segons ha explicat la seva directora, Concha Pinós.\nWarner és l’encarregada de distribuir ‘The 11th Hour’ i de moment està estudiant la possibilitat d’estrenar-la el 8 de febrer o limitar la seva distribució en format DVD.


La tenista lleidatana Aran Teixidó es proclama campiona de Catalunya júnior — Servei d'Esports\nEsteu aquí: Inici › NOTÍCIES › La tenista lleidatana Aran Teixidó es proclama campiona de Catalunya júnior\nEl paer en cap, Àngel Ros, ha felicitat la jove jugadora, qui ha rebut el suport del programa municipal Esports & Emotion com a talent emergent. Amb aquest, Aran Teixidó suma el quart títol de Catalunya, després d’aconseguir-lo en les categories aleví, infantil i sub 15.\nLa tenista de Lleida, Aran Teixidó, ha aconseguit aquest dimecres el títol de campiona de Catalunya júnior. Teixidó, de 17 anys i jugadora del Club Tennis Lleida, s’ha imposat per 6 a 1 i 6 a 4 davant Laura López a la final, disputada a les pistes de la Federació Catalana de Tennis (FCT).\nEl paer en cap, Àngel Ros, ha felicitat Aran Teixidó, qui ha rebut el suport del programa municipal Esports & Emotion, a través d’una línia d’ajuts per a esportistes emergents. L’alcalde ha destacat la projecció de la jove tenista i li ha desitjat nous èxits en la seva carrera esportiva.\nAmb aquest, ja suma el títol de Catalunya, després d’haver-los aconseguit en les categories d’aleví, infantil i sub 15.


L’Airet (curs P3) – Un estiu Dinàmic\nAvui acabem la 2a setmana de casal! Hem fet tot d’activtats: hem llegit contes i explicat històries, fet jocs d’aigua cada dia, manualitats i jocs motrius… seguim aprenent moltíssim amb els i les nostres companyes de bressol!\nUs compartim també la informació de la setmana vinent, enviada també per e-mail a les famílies participants!\nDossier informatiu t3 Airet\nEl casal de p3 ja ha començat i hem fet moltíssimes activitats: jocs de coneixença, activitats d’experimentació i descoberta, música i danses, jocs motrius, contes i també manualitats! Ens ho hem passat súper bé durant la 1a setmana de casal!\nHola de nou famílies ! esperem que els i les infants que han participat en aquests primers dies, hagin gaudit molt de les activitats que hem realitzat. A continuació, us compartim la informació necessària pel TORN 2 (del 5 al 9 de juliol). Recordeu que compartim casal amb els/les infants de P0, P1 i P2 i que els grups estan separats tal com marca la normativa sanitària.\nFull informatiu Torn2\nUs recordem que per començar el casal d’estiu, abans heu d’omplir un formulari on-line de Declaració responsable en relació amb la situació de pandèmia generada per la Covid-19. Només s'ha d'omplir una vegada .(Feu clic a a imatge).\nBenvingudes famílies ! moltes gràcies per ser-hi un estiu més amb nosaltres. Us compartim la informació necessària pel TORN 1 (del 28 de juny al 2 de juliol). Recordeu que els/les infants de P0, P1 i P2 iniciaran el seu casal l’1 de juliol.\nFull informatiu Torn1


Antoni Rubio: Sempre ens quedarà el Club de Tennis - El Temps\nSempre ens quedarà el Club de Tennis\nL’Audiència de València ha arxivat de forma definitiva la causa oberta contra l’ex president valencià, Francisco Camps, per irregularitats en el circuit ruïnós de Fórmula 1, un d’aquells deliris megalòmans que van dur el País Valencià a la bancarrota. Tres magistrades han considerat que els presumptes delictes de prevaricació han prescrit i que la malversació de diners públics no s’ha pogut acreditar, per la qual cosa exoneren Camps sense cap possibilitat de recurs.\nLa “justícia”, doncs, sembla considerar que un president que va repetir fins a la nàusea que el circuit no costaria ni un euro als valencians i que, finalment, va deixar una càrrega de més de 300 milions que encara estem pagant, no ha comés cap delicte. Tampoc pel fet que algunes empreses treballaren ja en el disseny del circuit -abandonat i sense ús des de fa ja set anys- abans que se’ls adjudicaren els projectes. Com si ja saberen que... Ens hi entenem, oi?\nCamps, per tant, s’escapa de la condemna com ho va fer fa uns anys pels tres famosos vestits del ‘cas Gürtel’ i, com aleshores, aprofita la tebiesa del sistema judicial amb la corrupció per a traure pit i tornar a recordar que no hi ha hagut cap líder com ell en el món occidental. El problema de Camps, però, és que confon una victòria judicial in extremis, emparant-se en defectes de forma i subterfugis legals més que en sentències fermes d’innocència, amb una neteja del seu nom que ni s’ha produït, ni es produirà mai.\nI és que, senyor Camps, per dir-ho a l’estil Casablanca, sempre ens quedarà el Club de Tennis, aquell on algun heroi anònim va deixar-li un excrement humà davant de les seues pertinences com a metàfora brillant i gràfica de la seua gestió al capdavant de la Generalitat i del record que ha deixat com a màxima autoritat del País Valencià.\n“Crec que és el començament d’una gran amistat”, s’assenyalava a la pel·lícula de Michael Curtiz, i això mateix hagué de pensar Camps al llarg de la seua vida. Corria l’any 2005 quan Francisco Camps ho controlava tot junt a Gerardo Camps i Esteban González Pons; eren tres antics companyons de trifulgues juvenils que, alletats en la mamella de les Noves Generacions del PP, havien crescut fins a dominar el partit -després de laminar el zaplanisme- i les institucions, on ocupaven els càrrecs de president de la Generalitat, conseller d’Economia i portaveu del Consell.\n“Camps i jo som dos tipus divertits que arribem i desmuntem l’entramat”, assegurava González Pons en una entrevista que provoca vergonya aliena al desaparegut diari Qué!, on cal suposar que l’entramat era l’època de Zaplana. El que no deia és que “els tipus divertits” n’estaven preparant un de pitjor.\nL’entrevista, impossible de trobar avui dia tot i que alguns friquis ens la vam quedar per si de cas, deixa algunes perles que, vistes amb perspectiva, freguen el sainet. Pons, la mà dreta de Camps, evidenciant una ceguesa política incapaç de vaticinar la crisi que vindria tres anys després, sentenciava: “No se li ha de dir a l’empresari que fabrique tèxtil, moble o sabatilles, sinó que es clave en l’oci”. Tot un profeta.\nPons, qui deia que va aprendre a governar “jugant als SIMS”, un videojoc que “t’atrapa si et corromps”, va ser el més intel·ligent dels tres i va fugir a Madrid, primer, i a Brussel·les, després, mentre Camps seguia creient-se triat per Déu per a convertir el País Valencià en el nou paradís terrenal, en la Califòrnia d’Europa, en un Marina d’Or ciudad de vacaciones gegant i inesgotable. I va canviar d’amics. I arribaren ‘el Bigotes’, amb els seus amiguito del alma i els te quiero un huevo, i Ricardo Costa i els 200 grams de caviar, i els negocis de Cotino, etcètera, etcètera.\nEl mateix dia que es va conèixer l’arxiu de la causa de la Fórmula 1, Camps va donar-se pressa en assenyalar que, des que ell va deixar la Presidència de la Generalitat, “ja no hi ha hagut un govern com Déu mana” (suposem que hi inclou també el del PP amb Alberto Fabra). Va carregar les tintes contra Ximo Puig i, fins i tot, va demanar-ne la dimissió, tot carregant també contra la vicepresidenta Mónica Oltra.\nÉs evident que Camps no té vergonya o té un problema de memòria selectiva que li impedeix recordar el descrèdit, la ruïna, la mala premsa i el ridícul general en què va afonar la Generalitat i el País Valencià. Per tant, i per molta sentència que l’exonere amb tripijocs legals, cal tirar de Casablanca i recordar-li al gran líder occidental que “sempre ens quedarà el Club de Tennis”. I, si no s’ho creu, que observe amb deteniment el regalet escatològic que li van fer. “Toca-la una altra vegada, Camps”, i seràs conscient de la realitat del teu llegat: una simple, bruta, eloqüent, fastigosa i pudenta merda.